ከዚሁ የጠቅላይ ቤተክህነቱ ሹመት እና ዝውውር ጋራ በተያያዘ መ/ር አባ ሰረቀ ብርሃን በአቡነ ጳውሎስ ሊሾሙበት በነበረው የመንፈሳዊ ዘርፍ ምክትል ሥራ አስኪያጅ ቦታ እስከአሁን በመሥራት ላይ የሚገኙት ንቡረ እድ ኤልያስ አብርሃ የአዲስ አበባ ሃ/ስብከት ሥራ አስኪያጅነትንም ደርበው እንዲሠሩ፤ የሀገረ ስብከቱ ሥራ አስኪያጅ የነበሩትና በሀ/ስብከቱ ውስጥ ሰፍኗል የተባለውን በዝምድ እና በጉቦ ቅጥር፣ ዝውውር እና ሹመት የመፈፀም አሠራር በመቆጣጠር አመርቂ ውጤት ማስመዝገባቸው የሚነገርላቸው ንቡረ እድ አባ ገብረማርያም ገ/ሥላሴ የገዳማት አስተዳደር መምሪያ ሃላፊ ሆነው እንዲሠሩ መወሰኑን ጥቅምት 29 ቀን በአቡነ ገሪማ ፊርማ ለጠቅላይ ቤተ ክህነቱ ጽ/ቤት የተላከው ደብዳቤ ያስረዳል፡፡ በዚህም መሠረት ንቡረ እድ ኤልያስ የበፊቱ ሥራ አስኪያጅ ያስመዘገቡትን ውጤት ለማስጠበቅ የበለጠ ሥራ መሥራት እንደሚጠበቅባቸው አስተያየት ተሰጥቷል፤ ለንቡረ እድ ኤልያስ አብርሃም በትላንትናው ዕለት በሀ/ስብከቱ ሠራተኞች አቀባበል እንደተደረገላቸው ተዘግቧል፡፡